Dnes ma doobeda napadlo, že by som mohla skúsiť urobiť dúhový obrázok, ktorý som raz pridávala u seba na blogu. Ale prv než som stihla zapnúť žehličku sme s Helar spustili debatu o vodopádoch. A tak som si spomenula na jeden obrázok, čo som včera večer urobila. Niečo mu chýbalo a tak som si ho dala bokom. A presne na tento účel sa mi zrazu hodil.
Takže ako si urobiť vodopád?
Zobrala som si tento obrázok, ktorý sa mi pôvodne až tak nepozdával. Chytila som ho do jednej ruky a do druhej som zobrala žehličku a pomaly som ho prikladala v miestach kde tiekla pôvodná rieka. Keď som to mala dosť rozmazané, položila som papier na stôl a potiahla som žehličku smerom dole. Pripravila som si tmavo modrú, svetlo modrú, bielu a sivú farbu. Špicom žehličky som si namáčala striedavo do každej farby a robila cik-cak ťahy smerom dole. Bielu som používala až nakoniec.
……………………………..
Vzniklo z toho presne toto:
Ale nebola som spokojná s vrchnou častou obrazu, tak som chytila žehličku a išla som opravovať najskôr vodu, tým, že som hranu žehličky ťahala vodorovne dole 🙂 Ani to celkom nestačilo. A tak som si na špicu naniesla modrú s trochou hnedej a papier som si otláčala o žehličku. Výsledok sa mi zdal ešte horší, tak som jednoducho žehličku takmer vodorovne potiahla asi 2x a hneď to celé zmenilo vzhľad 😀 Ešte som si na hranu naniesla trochu zelenej a hnedej farby a opatrne som popri vode dorobila akože zelené pozadie z obidvoch strán.
Aby som obrazu dodala vzhľad, že voda tečie zhora, špičkou žehličky som si nakreslila hnedou farbou kríky. Špičkou som kreslila len konáriky do rôznych smerov. Hornú hranicu vody som hranou žehličky zatlačila trochu dole, aby netiehla zhora obrazu. Potom som už len podopĺňala trochu bielej do vody a bolo hotovo.
Finálny výsledok :
Možno by to ešte chcelo nejako upraviť vrch vodopádu, aby to vyzeralo realistickejšie. Ale to vyskúšam pri novom obrázku tak, že ho urobím s jasným cieľom 😀